કચ્છમાં આશાપુરાનું પ્રાચીન સ્થાનક ભૂજથી ૯૦ કિ.મી. દૂર લખપત તાલુકામાં આવેલ ‘માતાના મઢ’માં છે. મૂળ મારવાડના દેવચંદ નામના નિ:સંતાન વણિકે, માતાજીની કૃપાથી સંતાનપ્રાપ્તિ થતાં ૧૮૦૦ વર્ષ પહેલાં આ મંદિર બંધાવેલું. કચ્છના જાડેજા રાજવી ખેંગારજી મા આશાપુરીની કૃપાથી રાજા બન્યા હતા; તેથી કચ્છનો રાજવી પરિવાર આશાપુરાને કુળદેવી માને છે. એવો પણ મત છે કે આધ્યશક્તિ અંબિકાએ મહિષાસુરનો વધ કચ્છના ડુંગરમાં કરીને, દેવોની આશા પૂર્ણ કરી હતી, તેથી મા અંબા કચ્છમાં ‘આશાપુરા’ નામે ઓળખાયાં. આશાપુરા માતાની મૂર્તિનાં ચરણ દેખાતાં નથી. માના આદેશ પ્રમાણે મંદિર બાંધનાર દેવચંદ વણિકે છ માસ પછી મંદિરનાં દ્વાર ખોલવાનાં હતાં, પણ એક માસ વહેલાં દ્વાર ખોલ્યાં; તેથી માતાના ચરણ વિનાની અધૂરી મૂર્તિ પ્રગટ થઈ!